Ilgʻor iqtisodiyot va pedagogik texnologiyalar
“Ilgʻor iqtisodiyot va pedagogik texnologiyalar” ilmiy elektron jurnali iqtisodiyot va pedagogika yoʻnalishdagi maqolalar va axborotlarni chop etishga ixtisoslashgan. Jurnal O‘zbekiston Respublikasi Oliy attestatsiya komissiyasi Rayosatining 2024-yil 31-iyuldagi 363/5-son qarori bilan iqtisodiyot va pedagogika sohalarida "Dissertatsiyalar asosiy ilmiy natijalarini chop etish tavsiya etilgan ilmiy nashrlar ro‘yxati”ga kiritilgan. Jurnal oʻzbek, rus va ingliz tillarida, 2 oyda bir marotaba chiqariladigan nashrdir. e-ISSN: 3060-4842 Batafsil...
XORIJIY INVESTITSIYALARNI JALB ETISHNING INSTITUTSIONAL MEXANIZMLARI VA STRATEGIK YONDASHUVLARI
Maqolada davlat investitsiya siyosatining institutsional mexanizmlari va strategik yondashuvlari to‘g‘ridan-to‘g‘ri xorijiy investitsiyalarni (TXI) jalb etishga qanday ta’sir ko‘rsatishi ko‘rib chiqiladi. Tadqiqot institutsional nazariyaga asoslangan bo‘lib, tizimlashtirish, qiyosiy tahlil hamda dinamik qatorlarni taqqoslash usullaridan foydalanilgan. O‘zbekiston Respublikasida qo‘llanilayotgan institutsional mexanizmlar va strategik yondashuvlar, jumladan, huquqiy kafolatlar, tashkiliy tuzilmalar, rag‘batlantiruvchi rejimlar hamda xalqaro-huquqiy integratsiya vositalari tizimlashtirilgan.
to‘g‘ridan-to‘g‘ri xorijiy investitsiyalar (TXI)
Mualliflik huquqi (c) 2026 https://creativecommons.org/licenses/by/4.0
RAQAMLI INDIKATORLAR ASOSIDA KREDIT VA BOZOR RISKLARINING ERTA OGOHLANTIRISH TIZIMINI TAKOMILLASHTIRISH
Maqolada raqamli indikatorlar asosida kredit va bozor risklarini erta ogohlantirish tizimini takomillashtirish yo‘nalishlari ko‘rib chiqilgan. Risk yuzaga kelishidan oldin salbiy o‘zgarishlarni aniqlash imkonini beruvchi tranzaksion, to‘lov, moliyaviy, xulq-atvor va bozor ko‘rsatkichlari tahlil qilingan. Risk signallarini tasniflash va ularni bankning boshqaruv qarorlari bilan bog‘lashga asoslangan ko‘p darajali mexanizm taklif etilgan. Dinamik chegaraviy qiymatlar hamda risk obyektlarining individual raqamli profillaridan foydalanish zarurati asoslangan.
IMPLITSIT KOMPETENSIYALAR TUSHUNCHASINING ILMIY-NAZARIY ASOSLARI
Maqolada zamonaviy pedagogika va psixologiya fanida tobora dolzarblashib borayotgan “implitsit (yashirin) kompetensiya” tushunchasining ilmiy-nazariy asoslari tahlil qilinadi. Kompetensiya va kompetentlik tushunchalarining evolyutsiyasi (R. Uayt, N. Xomskiy), M. Polanyining implitsit bilim (tacit knowledge) nazariyasi, A. Reberning ongsiz (implitsit) o‘rganish konsepsiyasi, K. Dvekning implitsit nazariyalar (mindset) yondashuvi hamda X. va S. Dreyfuslarning mahoratni bosqichma-bosqich egallash modeli tizimli tarzda yoritiladi. Zamonaviy xorijiy va milliy ilmiy adabiyotlar tahliliga tayangan holda implitsit kompetensiyalarning tarkibiy tuzilishi, ularning eksplitsit (ochiq ifodalangan) kompetensiyalardan farqi hamda ta‘lim jarayonida ularni shakllantirish mexanizmlari asoslab beriladi.
INTEGRATIV YONDASHUV ASOSIDA BO‘LAJAK MUHANDISLARNING KASBIY KOMPETENTLIGINI SHAKLLANTIRISHNING DIDAKTIK TIZIMI
Maqolada dunyoning yetakchi oliy ta’lim muassasalari hamda ilmiy-tadqiqot markazlarida raqamli ta’lim resurslaridan maqsadli va samarali foydalanish usullari, shuningdek, o‘quvchilarda texnik tafakkur, fazoviy tasavvur va kreativ fikrlashni shakllantirishga xizmat qiluvchi zamonaviy ta’lim texnologiyalarini o‘quv jarayoniga joriy etish bo‘yicha keng qamrovli izlanishlar keltirib o‘tilgan.
ESG YONDASHUVI ASOSIDA INVESTITSIYALARNI MOLIYAVIY BOSHQARISHNI TAKOMILLASHTIRISH: MILLIY VA XALQARO TAJRIBA TAHLILI
Mazkur maqolada ESG (ekologik, ijtimoiy va korporativ boshqaruv) yondashuvi asosida investitsiyalarni moliyaviy boshqarish metodologiyasini takomillashtirish masalalari tahlil etilgan. Tadqiqotda ESG ekotizimini shakllantiruvchi milliy institutsional asoslar, ESG va ISO 37001 korrupsiyaga qarshi boshqaruv tizimini integratsiyalashgan takomillashtirilgan model, O’zbekiston va xalqaro yirik korxonalarning ESG reytinglari asosidagi moliyaviy afzalliklari qiyosiy tahlil qilingan. Shuningdek, ESG tamoyillarini investitsiyalarni moliyaviy boshqarish amaliyotiga joriy etishdagi mavjud muammolar va institutsional cheklovlar chuqur yoritilgan hamda ularni bartaraf etish bo’yicha ilmiy-amaliy tavsiyalar ishlab chiqilgan.
RAQAMLI TEXNOLOGIYALAR ASOSIDA OLIY TA’LIM PEDAGOGLARINING KASBIY FAOLIYATINI RIVOJLANTIRISH MEXANIZMLARI
Bugungi kunda ta’limning raqamli ekotizimi shakllanib borayotgan sharoitda pedagoglarning kasbiy faoliyatini ishonchli va obyektiv baholashni ta’minlaydigan innovatsion diagnostika mexanizmlarini ishlab chiqish dolzarb ilmiy vazifalardan biri hisoblanadi. Mazkur maqolada pedagoglarning kasbiy faoliyatini baholashning multimodal diagnostik modeli nazariy va amaliy jihatdan asoslangan. Tadqiqot davomida kompetensiyaviy, tizimli, faoliyatli va raqamli pedagogika yondashuvlari integratsiyasi asosida baholash mezonlari hamda ko‘rsatkichlari ishlab chiqildi. Shuningdek, sun’iy intellekt texnologiyalari, elektron portfolio, ta’limni boshqarish tizimlari (LMS), videodarslar tahlili va raqamli faoliyat izlari asosida pedagoglarning kasbiy rivojlanishini kompleks monitoring qilish imkoniyatlari yoritildi. Muallif tomonidan ishlab chiqilgan “MuhandislikWeb” axborot tizimi va “Muhandislar hisobi” moduli baholash jarayonini avtomatlashtirish, diagnostika natijalarining ishonchliligini oshirish hamda pedagoglarning individual kasbiy rivojlanish traektoriyasini shakllantirishga xizmat qilishi asoslab berildi. Tajriba-sinov natijalari taklif etilgan multimodal diagnostik modelning amaliy samaradorligini tasdiqlab, uning oliy ta’lim muassasalarida pedagog kadrlar faoliyatini baholash va boshqarish tizimini takomillashtirishda samarali vosita bo‘lishini ko‘rsatdi.
MILLIY IQTISODIYOTNING SANOATLASHUV DARAJASIGA MAKROIQTISODIY OMILLAR TA’SIRINING EKONOMETRIK TAHLILI
Ushbu maqolada milliy iqtisodiyot sanoatlashuv darajasiga investitsiya jadalligi va tayyor mahsulot eksporti ulushining ta’sirini hisobga oluvchi ekonometrik model orqali baholash natijalari keltirilgan. Bir necha muqobil spetsifikatsiya taqqoslangandan so‘ng ikki omilli va uzilish o‘zgaruvchisini o‘z ichiga olgan yakuniy model tanlangan, uning determinatsiya koeffitsienti 0,90 ni tashkil etadi. Alohida koeffitsientlar tahlili sanoatlashuv darajasi o‘zgarishining asosiy qismini 2017-yildagi tartibga solish rejimi o‘zgarishi izohlashini, investitsiya va eksport koeffitsientlari esa an’anaviy ahamiyatlilik chegarasidan o‘tmasligini ko‘rsatadi. Xato tuzatish modeli, Granger sababiylik testi, chegaraviy kointegratsiya testi, Chou strukturaviy barqarorlik testi, CUSUM testi hamda retrospektiv bashorat tekshiruvi natijalari model xulosalarini ko‘p tomonlama tasdiqlaydi. Tahlil natijalariga ko‘ra sanoat siyosati samaradorligi vositalar hajmiga emas, institutsional tuzilmaga bog‘liq ekanligi empirik jihatdan asoslangan.
MAHALLIY DARAJADA SOLIQ RISKLARI VA SOLIQ NAZORAT TIZIMLARI ORQALI SOLIQ MA’MURCHILIGI METODOLOGIYASINI TAKOMILLASHTIRISH YO‘NALISHLARI
Mazkur maqolada soliq organlari tomonidan tekshirish va soliq to‘lovchilar faoliyatini nazorat qilish amaliyotini takomillashtirish orqali ularning mumkin bo‘lgan soliq to‘lashdan bo‘yin tovlash holatlarini aniqlash, adolatli soliqqa tortishni ta’minlash va pirovardida soliq tizimining umumiy samaradorligiga hissa qo‘shish imkoniyatlarini oshirishi mumkinligi organilgan va xulosalar shakllantirilgan. Maqolada xorijiy tajribalarni O‘zbekiston sharoitida tatbiq etishning afzalliklari va muammolari yoritilib, milliy soliq siyosatini takomillashtirish bo‘yicha taklif va tavsiyalar ishlab chiqilgan.
ilg‘or axborot-kommunikatsiya texnologiyalari
XOMASHYO ARALASHMASI TARKIBINI MODELLASHTIRISH ASOSIDA TО‘QIMACHILIK KORXONALARI ISHLAB CHIQARISH SALOHIYATINI OSHIRISH
Ushbu maqolada tо‘qimachilik korxonalarida tikuvchilik iplarini ishlab chiqarishda muqobil xomashyo tarkibini tanlashni modellashtirish asosida ishlab chiqarish salohiyatidan foydalanish imkoniyatlarini izlab topish masalasi о‘rganilgan.
SUN’IY INTELLEKT TEXNOLOGIYALARI ASOSIDA BANK MAHSULOTLARI SAMARADORLIGINI OSHIRISHNING METODOLOGIK YONDASHUVLARI
Mazkur maqolada sun’iy intellekt texnologiyalari asosida bank mahsulotlari samaradorligini oshirishning metodologik yondashuvlari tadqiq etilgan. Sun’iy intellektni bank mahsulotining hayotiy sikliga integratsiya qilish bosqichlari tizimlashtirilib, jarayonlarni avtomatlashtirish, prognozli tahlil, personallashtirish, risklarni boshqarish va adaptiv mahsulot boshqaruvining o‘zaro bog‘liqligi asoslangan. Shuningdek, ma’lumotlar sifati, algoritmik shaffoflik, inson nazorati va uzluksiz monitoringni qamrab oluvchi konseptual model taklif etilgan.
TIJORAT BANKLARIDA MOLIYAVIY RISKLARNI KOMPLEKS BAHOLASHNING ZAMONAVIY METODOLOGIK YONDASHUVLARI
Mazkur maqolada tijorat banklarida moliyaviy risklarni kompleks baholashning zamonaviy metodologik yondashuvlari tadqiq etilgan. Kredit, likvidlik, bozor, operatsion va kapital risklarini yagona tizimda baholash, stress-test, ssenariy tahlili, erta ogohlantirish indikatorlari va integral indeksdan foydalanish imkoniyatlari yoritilgan. Shuningdek, bankning umumiy risk profilini aniqlash va boshqaruv qarorlarini takomillashtirishga qaratilgan kompleks baholash modeli taklif etilgan.
ZAMONAVIY ISLOMIY BANK MAHSULOTLARINING AN’ANAVIY BANK XIZMATLARIDAN FARQLI JIHATLARI
Mazkur maqolada zamonaviy islomiy bank mahsulotlarining an’anaviy bank xizmatlaridan farqli jihatlari tahlil qilingan. Murabaha, ijara, mushoraka, mudoraba, sukuk va takoful mahsulotlarining daromad shakllanishi, risklarni taqsimlash va real aktivlar bilan bog‘liqligi qiyosiy asosda yoritilgan. Shuningdek, islomiy bank mahsulotlarini O‘zbekiston bank amaliyotida rivojlantirish bo‘yicha xulosalar ishlab chiqilgan.
O‘ZBEKISTONDA ZIYORAT TURIZMINI RIVOJLANTIRISHNING TASHKILIY-IQTISODIY IMKONIYATLARI
Maqolada O‘zbekistonda ziyorat turizmini rivojlantirishning tashkiliy-iqtisodiy imkoniyatlari tarixiy-madaniy meros, hududiy destinatsiyalar, xizmatlar sifati, halal turizm talablari, raqamli targ‘ibot, xalqaro brending va davlat-xususiy sheriklik mexanizmlari bilan uzviy bog‘liqlikda tahlil qilinadi. Tadqiqotda rasmiy statistik byulletenlar asosida 2021 – 2025-yillarda kiruvchi turistlar oqimi dinamikasi hamda 2024-yilda yirik ziyorat markazlarida kiruvchi tashrif buyuruvchilarni joylashtirish ko‘rsatkichlari baholandi. Shuningdek, 2026-yilda tasdiqlangan “Umra plyus” dasturi doirasidagi subsidiya tartibi ziyorat turizmini eksportbop xizmatlar segmentiga aylantirishga xizmat qiluvchi amaliy iqtisodiy rag‘bat sifatida talqin etildi. Natijalar asosida ziyorat marshrutlarini hududlararo bog‘lash, halal servis standartlarini kengaytirish, raqamli platforma yaratish va monitoring indikatorlarini joriy etish bo‘yicha amaliy takliflar ishlab chiqildi.
AKSIYADORLIK JAMIYATLARIDA KORPORATIV MADANIYATNING XORIJ TAJRIBASI
Ushbu maqolada aksiyadorlik jamiyatlarida korporativ madaniyatni shakllantirish va rivojlantirishning xorijiy tajribasi tadqiq etilgan. AQSh, Yaponiya, Germaniya, Janubiy Koreya va boshqa rivojlangan mamlakatlar kompaniyalarida qo‘llanilayotgan korporativ qadriyatlar, boshqaruv uslublari, xodimlarni motivatsiyalash, ichki kommunikatsiyalar, jamoaviy hamkorlik va ijtimoiy mas’uliyat tizimlarining o‘ziga xos xususiyatlari tahlil qilingan. Shuningdek, aksiyadorlar, kuzatuv kengashi, ijro organi va xodimlar o‘rtasidagi munosabatlarni tartibga solishda korporativ madaniyatning o‘rni yoritilgan. Xorijiy kompaniyalar tajribasi asosida korporativ madaniyatning mehnat unumdorligi, xodimlar sodiqligi, innovatsion faollik, investitsiyaviy jozibadorlik va aksiyadorlik jamiyatlari samaradorligiga ta’siri asoslab berilgan. Tadqiqot yakunida ilg‘or xorijiy tajribaning O‘zbekiston aksiyadorlik jamiyatlari faoliyatiga mos jihatlarini joriy etish bo‘yicha ilmiy-amaliy tavsiyalar ishlab chiqilgan.
GEOAXBOROT TEXNOLOGIYALARI ASOSIDA EKSPORTGA YO‘NALTIRILGAN ISHLAB CHIQARISH ZONALARINI JOYLASHTIRISH VA HUDUDLARNING EKSPORT SALOHIYATINI OSHIRISH
Ushbu maqolada geoaxborot texnologiyalari (GIS) asosida eksportga yo‘naltirilgan ishlab chiqarish zonalarini joylashtirish va hududlarning eksport salohiyatini oshirishning ilmiy-uslubiy asoslari yoritilgan. Tadqiqotda hududlarning iqtisodiy, transport-logistika, infratuzilmaviy va investitsion ko‘rsatkichlarini fazoviy tahlil qilish imkoniyatlari baholangan. Xorijiy tajribalar, jumladan, interaktiv investitsiya xaritalari hamda geoaxborot tizimlaridan foydalanish amaliyoti tahlil qilinib, ularning investitsiya qarorlarini qabul qilish va eksport infratuzilmasini rivojlantirishdagi ahamiyati asoslangan. Shuningdek, O‘zbekiston hududlari bo‘yicha aholi jon boshiga yalpi hududiy mahsulot va sanoat ishlab chiqarish ko‘rsatkichlari asosida hududiy tafovutlar aniqlanib, eksport salohiyatini oshirishga qaratilgan takliflar ishlab chiqilgan. Tadqiqot natijalari GIS texnologiyalarini hududiy rejalashtirish va eksportga yo‘naltirilgan ishlab chiqarishni joylashtirishda samarali analitik vosita sifatida qo‘llash maqsadga muvofiqligini ko‘rsatadi
XORIJIY DAVLATLARDA OLIY TA’LIM MUASSASALARINI MOLIYALASHTIRISHNING NAZARIY-HUQUQIY ASOSLARI
Ushbu maqolada xorijiy davlatlarda oliy ta’lim muassasalarini moliyalashtirishning nazariy–huquqiy asoslari tizimli tahlil qilinadi. Tadqiqotning maqsadi davlat budjeti, shartnomaviy o‘qitish, grantlar va xayriya endowmentlari kabi manbalar uyg‘unligining huquqiy dizaynini aniqlash hamda samarali moliyalashtirishni belgilovchi institutlarni qiyosiy baholashdan iborat. Metodologiya sifatida institutsional tahlil, normativ-huquqiy hujjatlarni kontent tahlil qilish, hamda OECD va Yevropa oliy ta’lim makoni indikatorlari asosida qiyosiy yondashuv qo‘llanildi. Ilmiy yangilik moliyalashtirish modellarini uch qatlamli yondashuv orqali talqin qilishda namoyon bo‘ladi, huquqiy manbalar arxitekturasi, mablag‘ taqsimoti mexanizmlari va javobgarlik-oshkoralik instrumentlari. Natijalar turli mamlakatlarda natijaga yo‘naltirilgan budjetlash, talaba markazli vaucherlash va aralash grant-kontrakt tizimlari huquqiy normalar bilan qanday bog‘lanishini ko‘rsatadi
natijaga yo‘naltirilgan moliyalashtirish
TIJORAT BANKLARIDA KREDITLASH JARAYONLARINI TAKOMILLASHTIRISH VA MOLIYALASHTIRISHNING ZAMONAVIY AMALIYOTDAGI HOLATI TAHLILI
Mazkur maqolada tijorat banklarida kreditlash jarayonlarini takomillashtirish hamda moliyalashtirishning zamonaviy amaliyotdagi holati tahlil qilingan. Tadqiqot davomida tijorat banklari faoliyatida kreditlash mexanizmlarining iqtisodiy ahamiyati, kredit portfeli sifati, kredit risklarini boshqarish tizimi va raqamli texnologiyalar asosida kredit xizmatlarini rivojlantirish masalalari o‘rganilgan. Shuningdek, bank tizimida amalga oshirilayotgan islohotlar, kredit ajratish jarayonida zamonaviy skoring tizimlari, masofaviy bank xizmatlari va moliyalashtirish mexanizmlarining samaradorligi tahlil etilgan
O‘ZBEKISTONDA TAKAFUL SUG‘URTA BOZORINI RIVOJLANTIRISH ISTIQBOLLARI
Maqolada O‘zbekiston moliya bozorida islomiy sug‘urta- takaful tizimini joriy etish va rivojlantirishning obyektiv zaruriyatlari hamda istiqbollari tadqiq etilgan. Mamlakatimizda aholining va tadbirkorlik subyektlarining diniy qarashlari tufayli an’anaviy sug‘urtadan foydalanmaslik holatlari tahlil qilinib, takaful modelining iqtisodiy-huquqiy afzalliklari ochib berilgan. Shuningdek, raqamli transformatsiya sharoitida mobil ilovalar va FinTech (fintex) yechimlarning takaful bozorini shakllantirish hamda aholi xabardorligini oshirishdagi o‘rni ilmiy gipotezalar asosida asoslab berilgan
OLIY TA’LIM MUASSASALARIDA MOLIYAVIY RESURSLARNI BOSHQARISHGA TA’SIR ETUVCHI OMILLARNI BAHOLASH
Maqolada oliy ta’lim muassasalarida moliyaviy resurslarni boshqarish natijadorligini belgilovchi omillar tizimi tadqiq etilgan. Oliy ta’lim qamrovining kengayishi, davlat buyurtmasi va to‘lov-kontrakt mablag‘larining o‘zaro nisbatidagi o‘zgarishlar, tadqiqot hamda innovatsion faoliyatni moliyalashtirish zarurati moliyaviy boshqaruvning sifat jihatidan yangilanishini talab qiladi. Tadqiqotning maqsadi moliyaviy resurslarni shakllantirish, taqsimlash va nazorat qilishga ta’sir ko‘rsatadigan omillarni tizimlashtirish hamda ularni integral baholash metodikasini ishlab chiqishdan iborat. Tadqiqotda tizimli yondashuv, normativ-huquqiy hujjatlarni qiyosiy tahlil qilish, indikatorlar usuli, analitik ierarxiyalar jarayoni (AHP), normalizatsiya va sezgirlik tahlili usullaridan foydalanildi. Natijada omillar beshta o‘zaro bog‘liq blokka, institutsional-huquqiy sharoit, moliyalashtirish manbalarini diversifikatsiyalash, ichki moliyaviy boshqaruv sifati, resurslarni taqsimlash samaradorligi hamda shaffoflik va moliyaviy risklarni boshqarish bloklariga ajratildi. Mazkur bloklar asosida OTM moliyaviy resurslarini boshqarish samaradorligi indeksi taklif etildi. Indeks OTMning moliyaviy barqarorligi va rivojlanish salohiyatini diagnostika qilish, ustuvor xarajat yo‘nalishlarini tanlash hamda boshqaruv qarorlarining asoslanganligini oshirishga xizmat qiladi. Tadqiqot natijalari OTMning o‘rta muddatli moliyaviy rejasini shakllantirish, budjet va budjetdan tashqari mablag‘lar bo‘yicha mas’uliyat markazlarini joriy etish hamda ichki monitoring panelini yaratishda qo‘llanishi mumkin
OZIQ-OVQAT SANOATI KORXONALARIDA ISHLAB CHIQARISH SALOHIYATINI BOSHQARISH VA ISHLAB CHIQARISH XAVFSIZLIGINI TA’MINLASHDAGI MAVJUD MUAMMOLAR
Mazkur maqolada oziq-ovqat sanoati korxonalarida ishlab chiqarish salohiyatini boshqarishning nazariy-uslubiy jihatlari tadqiq etilgan. Tadqiqot davomida ishlab chiqarish salohiyati tushunchasining iqtisodiy mohiyati, uning tarkibiy elementlari, shakllanish va rivojlanish omillari hamda boshqaruv mexanizmlari bo‘yicha xorijiy va mahalliy olimlarning ilmiy qarashlari tizimli tahlil qilingan. Ishlab chiqarish salohiyatiga nisbatan mavjud nazariy yondashuvlarning qiyosiy tahlili asosida mualliflik ta’rifi taklif etilgan hamda mazkur kategoriyaning moddiy-texnika, mehnat, moliyaviy, innovatsion, intellektual va raqamli tarkibiy qismlardan tashkil topgan kompleks tizim ekanligi asoslangan. Oziq-ovqat sanoati korxonalarida ishlab chiqarish salohiyatini baholash va boshqarishning ilmiy asoslangan mexanizmlarini takomillashtirish mamlakat oziq-ovqat xavfsizligini ta’minlash, import o‘rnini bosuvchi mahsulotlar ishlab chiqarishni kengaytirish hamda eksport salohiyatini oshirishning muhim sharti ekanligi asoslab berilgan. Tadqiqot natijalari va ishlab chiqilgan takliflar oziq-ovqat sanoati korxonalarida strategik boshqaruv tizimini takomillashtirish hamda ishlab chiqarish samaradorligini oshirish bo‘yicha takliflar ishlab chiqilgan
MINTAQALARNING BARQAROR RIVOJLANISHI SHAROITIDA IQTISODIY STRATEGIYANI SHAKLLANTIRISH METODOLOGIYASI
Ushbu maqolada mintaqaviy rivojlanish strategiyasini ishlab chiqishda yangi iqtisodiy sharoitlarda hududlarning o‘rni, roli va vazifalari ko‘rib chiqilgan, o‘zgaruvchan iqtisodiyot sharoitida mintaqani rivojlantirishning metodologik jihatlari ochib berilgan, strategiyani yangi institutsional sharoitda amalga oshirish mexanizmlari asoslangan. Shu bilan birgalikda, muayyan mintaqaning rivojlanish strategiyasi mamlakatning rivojlanish strategiyasiga mos kelishi va u bilan yaxlit bo‘lishi kerakligi ko‘rsatib o‘tilgan
VALYUTA SIYOSATIDA RAQAMLI VALYUTANI JORIY ETISH MASALALARI
Ushbu maqola markaziy bank raqamli valyutasining (CBDC) pul tizimining ishlashiga ta’sirini o‘rganuvchi tadqiqotlarni har tomonlama tahlil qiladi. Tadqiqotlarning tizimli tahlili va sintezi asosida pul tizimining asosiy elementlarini, jumladan, pul agregatlari, inflyatsiya, foiz stavkalari va bank likvidligini qamrab oluvchi raqamli valyutaning ta’sir yo‘nalishlari aniqlangan. Tadqiqot natijalari raqamli valyutalarni joriy etish strategiyalarini ishlab chiqish va ularning makroiqtisodiy barqarorlikka potensial ta’sirini baholash uchun foydali bo‘lishi mumkin
ЎЗБЕКИСТОНДА БАНК ЭКОТИЗИМЛАРИНИ РИВОЖЛАНТИРИШ БАНК ХИЗМАТЛАРИ ИНКЛЮЗИВЛИГИ СИФАТИДА
Ушбу мақолада банк экотизимларининг муаммо ва ечимлари, келажагда тижорат банкларининг ривожланишида уларни ташкил этишнинг самарадорлигини ошириш. Шунингдек, масофадан туриб банк хизматларини амалга ошириш ва бу орқали фойдаланувчилар сонини ортиши банкнинг кредит ва даромадини кўпайиши билан боғлиқ бўлган мавжуд муаммолари ҳамда уларни бартараф этиш бўйича муаллиф таклифлари келтирилган
MOLIYAVIY HISOBOTNI TUZISH VA TAQDIM ETISHNING KONSEPTUAL ASOSLARI: MILLIY VA XALQARO YONDASHUVLARNING QIYOSIY TAHLILI
Mazkur maqolada Oʻzbekiston Respublikasining 2026 yilda qabul qilingan “Moliyaviy hisobotni tuzish va taqdim etishning konseptual asoslari” hamda IFRS Foundation tomonidan ishlab chiqilgan Conceptual Framework for Financial Reporting oʻrtasidagi oʻxshash va farqli jihatlar ilmiy jihatdan tahlil qilingan. Tadqiqot davomida moliyaviy hisobotning maqsadi, foydali moliyaviy maʼlumotning sifat tavsiflari, aktivlar va majburiyatlarning taʼriflari, moliyaviy hisobot elementlarini tan olish, hisobdan chiqarish va baholash asoslari qiyosiy oʻrganildi. Shu bilan birga, milliy amaliyotda diskontlangan baholash usullarini qoʻllash, haqqoniy qiymatni aniqlash va professional mulohazalardan foydalanish boʻyicha qator muammolar mavjudligi aniqlandi. Tadqiqot natijalari asosida milliy buxgalteriya hisobi tizimini yanada takomillashtirish boʻyicha amaliy takliflar ishlab chiqildi
O‘ZBEKISTON TIJORAT BANKLARIDA RISKLARNI BAHOLASHDA KREDITLASH AMALIYOTI TAHLILI
Mazkur maqolada O‘zbekiston tijorat banklarida risklarni baholashda kreditlash amaliyotining o‘ziga xos jihatlari tahlil qilingan. Tadqiqotda kredit portfeli sifati, muammoli kreditlar (NPL) darajasi hamda kredit riskini baholashda qo‘llanilayotgan skoring va monitoring mexanizmlarining samaradorligi o‘rganilgan. Natijada kreditlash jarayonida risklarni aniqlash va boshqarish tizimini takomillashtirish, muammoli kreditlar ulushini kamaytirish hamda banklar moliyaviy barqarorligini oshirish zarurligi asoslab berilgan
BUDJET TASHKILOTLARIDA ICHKI AUDIT SAMARADORLIGIGA TAʻSIR ETUVCHI OMILLAR VA TIZIMLI MUAMMOLAR
Maqolada budjet tashkilotlarida ichki audit samaradorligiga taʻsir etuvchi omillar va tizimli muammolar tahlil qilinadi. Tadqiqotda ichki audit xizmatining mustaqilligi, malakasi va institutsional maqomi, ichki nazorat muhiti, moliyaviy boshqaruv sifati hamda maʻlumotlar ishonchliligining auditga taʻsiri, shuningdek chora-tadbirlar rejasi ijrosi, monitoring va qayta aloqaning zaif nuqtalari oʻrganildi. Empirik asos sifatida Oʻzbekiston Respublikasi Iqtisodiyot va moliya vazirligining auditorlik tashkilotlari tomonidan eng koʻp sodir etiladigan qoidabuzarliklar roʻyxati hamda vazirlik tomonidan 2025-yilning birinchi yarmida besh vazirlik ichki audit xizmatlari faoliyatini baholash natijalaridan foydalanildi. Tahlil shuni koʻrsatadiki, mustaqillik, resurs va malaka kabi institutsional omillar boʻyicha baholar yuqori (87–95%) boʻlsada, xavf tahliliga asoslangan rejalashtirish (47,8%) va chora-tadbirlar rejasi ijrosi (62,6%) boʻyicha natijalar past boʻlib, aynan shular samaradorlikning tizimli zaif nuqtasidir. Maqola yakunida samaradorlikni oshirishga qaratilgan amaliy takliflar ishlab chiqilgan
БАНК ХИЗМАТЛАРИ ОММАБОПЛИГИНИ ОШИРИШНИНГ ДОЛЗАРБ МАСАЛАЛАРИ
Мақолада Ўзбекистон Республикасида рақамли иқтисодиётни ривожлантириш шароитида банк хизматлари оммабоплигини оширишнинг назарий ва амалий жиҳатлари тадқиқ этилган. Мамлакатда молиявий оммабопликни таъминлаш бўйича амалга оширилаётган институционал ислоҳотлар, рақамли банк хизматлари, финтех технологиялари, очиқ банкинг (Open Banking), сунъий интеллект технологиялари ҳамда ислом молияси элементларининг банк тизимига жорий этилиши таҳлил қилинган. 2026 йил учун Ўзбекистон Республикаси Марказий банки ҳамда халқаро молиявий ташкилотларининг статистик маълумотлари асосида молиявий оммабоплик даражасини янада оширишга қаратилган амалий таклиф ва тавсиялар ишлаб чиқилди
KICHIK BIZNESNI QO‘LLAB-QUVVATLASHNING MINTAQAVIY IQTISODIY MEXANIZMINI RIVOJLANTIRISH ISTIQBOLLARI
Ushbu maqolada mintaqaviy iqtisodiy nazariya va institutsional tahlildan foydalangan holda kichik biznesni mezo-darajada qo‘llab-quvvatlashning iqtisodiy mexanizmini o‘zgartirishning hozirgi holati va strategik ko‘rsatmalari ko‘rib chiqiladi. Qashqadaryo viloyati va O‘zbekiston Respublikasida 2022–2025 yillardagi empirik statistik ma'lumotlardan foydalangan holda, sektorning inson resurslari salohiyati va uning yalpi mintaqaviy mahsulot va yalpi ichki mahsulotni shakllantirishdagi ulushi chuqur qiyosiy tahlil qilinadi. Mahalliy iqtisodiy tizimning makroiqtisodiy anomaliyasi asoslanadi, YaHM tuzilmasida kichik biznesning juda yuqori ustunligi 70,6% gacha va o‘zgaruvchan ko‘rsatkichlar. Vaqt tendensiyalarini baholash uchun ekonometrik vositalardan foydalangan holda, muallif keng ko‘lamli qo‘llab-quvvatlash modelining asosiy institutsional cheklovlarini aniqlaydi va mintaqaning moliyaviy va ishlab chiqarish aloqalarini diversifikatsiya qilishga qaratilgan makroiqtisodiy tartibga solish infratuzilmasini sifatli modernizatsiya qilishning keng qamrovli, ilmiy asoslangan mexanizmini ishlab chiqadi
STRATEGIK REJALASHTIRISH O'ZBEKISTON RESPUBLIKASI SANOAT SEKTORINING SAMARALI RIVOJLANISHINI TA'MINLASH VOSITASI SIFATIDA
Maqolada strategik rejalashtirishning O‘zbekiston Respublikasi sanoat sektorini samarali rivojlantirishni ta’minlashdagi vosita sifatidagi nazariy va amaliy jihatlari tadqiq etilgan. Strategiyalashtirish nazariyasining evolyutsiyasi, sanoat korxonalarini strategik boshqarishning maqsad va vazifalari, shuningdek, mamlakatda zamonaviy strategik rejalashtirish tizimini shakllantirish xususiyatlari ko‘rib chiqilgan. Strategik boshqaruvning normativ-huquqiy asoslari, jumladan, “O‘zbekiston – 2030” strategiyasi, 2026–2030 yillarga mo‘ljallangan yangilangan strategiya hamda yagona strategik rejalashtirish va rivojlantirish tizimini joriy etishni tartibga soluvchi hujjatlar tahlil qilingan. Sanoat ishlab chiqarishi va yalpi ichki mahsulot dinamikasi tahlili asosida sanoat sektorining O‘zbekiston Respublikasining ijtimoiy-iqtisodiy rivojlanish bo‘yicha strategik maqsadlariga erishishdagi o‘rni asoslab berilgan. Sanoatning barqaror o‘sishini ta’minlash, texnologik modernizatsiyani amalga oshirish va xo‘jalik yurituvchi subyektlar faoliyati samaradorligini oshirishda strategik rejalashtirishning ahamiyati to‘g‘risida xulosa chiqarilgan
ЎЗБЕКИСТОН РЕСПУБЛИКАСИ ҲУДУДЛАРИДА ИФЛОСЛАНТИРУВЧИ МОДДАЛАР ТАШЛАНМАЛАРИ ОМИЛЛАРИНИНГ ЭКОНОМЕТРИК ТАҲЛИЛИ
Мақолада 2010–2024 йиллар бўйича панель маълумотлар асосида Ўзбекистон Республикаси ҳудудларида ифлослантирувчи моддалар ташламаларига таъсир этувчи омилларнинг эконометрик таҳлили амалга оширилган. Ижтимоий-иқтисодий омилларнинг таъсирини баҳолаш учун чизиқли ва логарифмик регрессия моделларидан фойдаланилган. Тадқиқот натижалари саноат ишлаб чиқариши ҳажмининг ошиши ифлослантирувчи моддалар ташламаларининг кўпайиши билан кузатилишини, асосий капиталга инвестициялар ва аҳоли зичлигининг ортиши эса улар ҳажмининг камайиши билан боғлиқлигини кўрсатди. Натижаларни таққослаш логарифмик регрессия модели чизиқли спецификацияга нисбатан тадқиқ этилаётган боғлиқликларни аниқроқ ифодалашини кўрсатди